7 Lelo bushe mutontonkanya ukuti ifintu fikabipisha mu fyalo fye fyonse ilyo “ubucushi bukalamba” bushilatendeka? (Ukus. 7:14) Ku ca kumwenako, bushe mutontonkanya ukuti mu fyalo fye fyonse mukaba inkondo, ifipowe, na malwele yabipisha? Ifi nga e fingacitika, ninshi abantu fye bonse ukubikako fye na bashasumina muli Lesa kuti basumina ukutila ifyo Baibolo yasobela filefikilishiwa. Yesu alandile ukuti abantu abengi ‘tabakapoose amano’ ku cishibilo ca mpela ya cino calo. Bakatwalilila fye ukucita ifyo bacita lyonse mpaka impela ya cino calo ikabapumikishe. (Belengeni Mateo 24:37-39.) Kanshi Amalembo tayalanga ukuti ifintu mu calo fikabipisha sana ica kuti abantu fye bonse bakasumine ukuti impela ya cino calo naipalama.—Luka 17:20; 2 Pet. 3:3, 4. Abantu balanonkelamo sana nga ca kuti bakapingula wa milandu balishiba bwino imilimo, ba mulinganya, kabili tabapoka amafisakanwa. Amafunde ayo Lesa apeele abena Israele yalicindamike sana bakapingula ba musango yu. Ilyo bali mu matololo, Mose bamwebele ukusala “abaume abafikapo, abatiina Lesa, abaume bacetekelwa, abapata ubunonshi bwa mu bufumfuntungu,” aba kubomba umulimo wa kupingula. (Ukufuma 18:21, 22) Ilyo papitile imyaka 40, alilandile na kabili pa kusala abaume “aba mano kabili abashilimuka kabili abaishibisha imilimo” aba kubomba umulimo wa kupingula.—Amalango 1:13-17.